Diari Oficial de la Generalitat Valenciana


Sumari del DOGV 3220, del 08-04-1998 (1998/2705)

DECRET 42/1998, de 31 de març, del Govern Valencià, pel qual es regula la pesca de cèrcol a les aigües interiors del litoral de la Comunitat Valenciana.
--------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1998/03/31/42/dof/vci/html**

### Dades del document

Número de DOGV
:   3220

Data del DOGV
:   08-04-1998

Secció del DOGV
:   I. DISPOSICIONS GENERALS

Número del document
:   1998/2705


Data del document
:   31-03-1998

Organisme emissor
:   Conselleria d'Agricultura, Pesca i Alimentació

Tipus de document
:   Decret

Descriptors 

:   * regulació de la pesca

DECRET 42/1998, de 31 de març, del Govern Valencià, pel qual es regula la pesca d'encerclament a les aigües interiors del litoral de la Comunitat Valenciana. [1998/X2705]
  
El règim, les condicions i les característiques de la modalitat de pesca d'encerclament al calador nacional de la Mediterrània són les que s'estableix en la reglamentació de la Unió Europea sobre les mesures tècniques de conservació dels recursos pesquers en aquesta mar i, per a fora de les aigües interiors, en el Reial Decret 2.349/1984, de 28 de novembre, pel qual es regula la pesca d'encerclament al calador nacional, modificat pel Reial Decret 139/1993, de 29 de gener, i per l'Ordre d'1 de setembre de 1997, del Ministeri d'Agricultura, Pesca i Alimentació, per la qual es regula la intensitat lumínica dels focus dels bots auxiliars dels vaixells d'encerclament a la Mediterrània.
  
En les actuals circumstàncies es considera procedent aplicar a les aigües marítimes interiors de la Comunitat Valenciana una normativa d'encerclament que regule la intensitat lumínica dels vaixells d'encerclament i, alhora, estendre a aquestes aigües les normes que l'Estat establisca per a les aigües exteriors, de manera que quede la matèria, en qualsevol cas, a la plena disposició de la Generalitat Valenciana per a la presa en el futur, si escau, d'un ordenament específic i propi, tenint en compte l'exclusivitat de la competència autonòmica sobre la pesca en aigües interiors, d'acord amb l'article 31.17 de l'Estatut d'Autonomia de la Comunitat Valenciana.
  
Per això, a proposta de la consellera d'Agricultura, Pesca i Alimentació, i amb la deliberació prèvia del Govern Valencià, en la reunió del dia 31 de març de 1998,
  
DECRETE
  
Article 1
  
Les normes contingudes en aquest decret seran d'aplicació als vaixells espanyols que exercisquen l'activitat pesquera d'encerclament en les aigües marítimes interiors de la Comunitat Valenciana.
  
Article 2
  
El nombre màxim de bombetes per vaixell d'encerclament serà de dotze, amb una intensitat lumínica màxima de 500 watts per bombeta, de manera que en cap moment no s'excedisca d'una intensitat lumínica total de 6.000 watts per vaixell d'encerclament.
  
Article 3
  
Queda prohibida la utilització de focus submarins i de focus amb una freqüència d'il·luminació de caràter intermitent.
  
Article 4
  
En els altres aspectes, la pesca d'encerclament a les aigües marítimes interiors de la Comunitat Valenciana es realitzarà d'acord amb la regulació del règim, les condicions i les característiques que l'Estat establirà per a les aigües exteriors i, en tot cas d'acord amb la reglamentació de la pesca a la Mediterrània aprovada per la Unió Europea que hi siga d'aplicació, i sense perjudici de les disposicions que puga dictar la Conselleria d'Agricultura, Pesca i Alimentació en l'exercici de les seues atribucions.
  
Article 5
  
Podran exercir la pesca d'encerclament a les aigües interiors del litoral marítim de la Comunitat Valenciana aquelles embarcacions que posseïsquen la llicència de pesca per a aquesta modalitat en aigües exteriors.
  
Article 6
  
Les infraccions a allò que es preveu en aquest decret se sancionaran d'acord amb el que s'estableix en la Llei 2/1994, de 18 d'abril, de la Generalitat Valenciana, sobre Defensa dels Recursos Pesquers.
  
DISPOSICIONS FINALS
  
Primera
  
S'autoritza la consellera d'Agricultura, Pesca i Alimentació perquè adopte les disposicions necessàries per al desenvolupament, l'aplicació i el compliment d'aquest decret.
  
Segona
  
Aquest decret entrarà en vigor l'endemà de la publicació en el Diari Oficial de la Generalitat Valenciana.
  
València, 31 de març de 1998
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
La consellera d'Agricultura, Pesca i Alimentació,


Còpia Permalink ELI